Fase 3-beurtkrag begin môreArgieffoto Fase 3-beurtkrag sal Maandagoggend om 05:00 ingestel word, en Dinsdagoggend na fase 2 afgebring word. Fase 2 sal dan tot verdere kennisgewing geld. Dié aankondiging kom kort nadat Eskom fase 4-beurtkrag Saterdag teen 22:00 met onmiddellike effek ingestel het. Dit sal nog tot môreoggend duur. Eskom sê ŉ groot aantal kragstasies wat onklaar geraak het vereis dat beurtkrag nou ingestel word, asook om energiereserwes te bespaar en damvlakke by pompopgaarskemas aan te vul. “Twee opwekkingseenhede by onderskeidelik die Grootvlei- en Matimba-kragstasie is in die afgelope 24 uur van lyn gehaal vir herstelwerk. Vertragings om twee opwekkingseenhede by die Arnot- en Duvha-kragstasie weer operasioneel te kry, dra ook tot kapasiteitsprobleme by,” het Eskom Sondag in ŉ verklaring gesê. Twee opwekkingseenhede by onderskeidelik die Kriel- en Matla-kragstasie is in dié tyd weer in werking gestel. “Ons staan tans 6 392 MW aan beplande instandhouding af, terwyl ŉ verdere 16 318 MW se kapasiteit weens onklaar kragstasies onbeskikbaar is. “Soos voorheen gekommunikeer het die krimpende begroting vir oopsiklusgasturbines Eskom gedwing om oorblywende brandstrofreserwes streng te bespaar om beskerming teen onbeplande onderbrekings te bied.” Eskom sê dringende brandstofaanvulling, onderhoudwerk, die langtermynprojek met betrekking tot eenheid 1 van die Koeberg-kernkragstasie en die foutiewe skoorsteen wat in Oktober tot die uitskakeling van drie eenhede by die Kusile-kragstasie gelei het, sal ŉ beduidende uitwerking op opwekkingskapasiteit en verhoogde beurtkragfases in die volgende ses maande hê.